
Pravila za sodelovanje v nagradni igri Teden restavracij na ulici 2026 v Kopru

1. člen
(Splošne določbe)
(1) Ta pravila določajo način izvedbe nagradne igre Teden restavracij na ulici 2026 v Kopru (v nadaljevanju: nagradna igra), ki poteka na Facebook in Instagram profilu Ministrstva za kmetijstvo.
(2) Organizator nagradne igre je Ministrstvo za kmetijstvo, Dunajska cesta 22, 1000 Ljubljana (v nadaljevanju: organizator).
(3) Pravila nagradne igre so javno objavljena na spletni strani organizatorja. 
2. člen
(Trajanje nagradne igre)
Nagradna igra bo potekala od torka, 30. 6. 2026 od objave na družbenih omrežjih, do četrtka, 2. 7. 2026, do 12.00, na Facebook in  Instagram profilu organizatorja.
3. člen
(Pogoji sodelovanja)
(1) V nagradni igri lahko sodelujejo državljani Republike Slovenije in rezidenti Republike Slovenije, ki so starejši od 18 let. Če je nagrajenec mlajši od 18 let, ga mora zastopati oseba, starejša od 18 let, ki ima po zakonu in/ali na podlagi ustreznega pooblastila pravico, da zastopa omenjeno mladoletno osebo.
(2) V nagradni igri ne smejo sodelovati osebe, zaposlene na Ministrstvu za kmetijstvo. Enako velja tudi za njihove ožje družinske člane, in sicer njihove sorodnike do kateregakoli kolena v ravni vrsti ter do četrtega kolena v stranski vrsti, zakonce in osebe v svaštvu do drugega kolena, ne glede na to, ali je zakonska zveza prenehala, oz. osebe, s katero zaposleni živi v življenjski skupnosti, ki je po predpisih o zakonski zvezi in družinskih razmerjih v pravnih posledicah izenačena z zakonsko zvezo. Vsako takšno sodelovanje se šteje za neveljavno.
(3) Pogoj za sodelovanje je, da se sodelujoči strinjajo s pravili nagradne igre. Šteje se, da s sodelovanjem v nagradni igri sodelujoči pristane na vse pogoje in pravila v zvezi z nagradno igro.

4. člen
(Način sodelovanja v nagradni igri)
(1) Udeleženec v nagradni igri sodeluje tako, da v komentarju pod objavo nagradne igre zapiše, koga bi povabil na kulinarično doživetje Teden restavracij na ulici 2026 v Kopru, in to osebo označi.
(2) Sodelujoči lahko v nagradni igri sodeluje z enim komentarjem. Morebitni dodatni komentarji istega sodelujočega se pri žrebanju ne upoštevajo.
(3) Po koncu nagradne igre bo organizator izmed vseh sodelujočih, ki so v času trajanja nagradne igre pravilno sodelovali in izpolnjevali pogoje sodelovanja, izžrebal 2 posameznika. Vsak izžrebani posameznik prejme vabilo za 2 osebi na dogodek Teden restavracij na ulici 2026, ki bo potekal v soboto, 4. 7. 2026, ob 12.30 na Muzejskem trgu v Kopru. Izbor nagrajencev se opravi z naključnim žrebom. Žrebanje ni javno.
(4) O rezultatih nagradne igre bodo nagrajenci obveščeni v četrtek, 2. 7. 2026, po zaključku nagradne igre, prek zasebnega sporočila na profilu organizatorja. Nagrajenec mora udeležbo potrditi v 24 urah od prejema obvestila. Če se nagrajenec v navedenem roku ne odzove oziroma udeležbe ne potrdi, se šteje, da se nagradi izrecno odpoveduje, organizator pa lahko nagrado ponudi naslednjemu izžrebanemu sodelujočemu.
5. člen
(Nagrade)
(1) V času trajanja nagradne igre bosta podeljeni 2 nagradi. Vsak nagrajenec prejme vabilo za 2 osebi na kulinarično doživetje Teden restavracij na ulici 2026 v Kopru.
(2) Nagrada ni izplačljiva v denarju.
(3) Če sodelujoči izpolnjujejo pogoje za sodelovanje v nagradni igri, imajo enake možnosti dobiti nagrado.
(4) Prejeta nagrada je neprenosljiva in nespremenljiva.
6. člen
(Izključitev odgovornosti organizatorja)
Organizator nagradne igre ne prevzema odgovornosti za nedelovanje spletne storitve, ki je posledica izpada omrežja pogodbenih partnerjev, izpada električne energije ali drugih tehničnih motenj, ki bi lahko začasno motile uporabo storitve.
Organizator nagradne igre prav tako ne prevzema odgovornosti za kakršnekoli neželene posledice, ki bi jih sodelujoči utrpel zaradi sodelovanja v nagradni igri.

7. člen
(Varstvo osebnih podatkov)
(1) Udeleženci nagradne igre s sodelovanjem v nagradni igri soglašajo z obdelavo osebnih podatkov za namen izvedbe nagradne igre. Nagrajenci morajo za prevzem nagrade oziroma potrditev udeležbe organizatorju posredovati svoje ime in priimek ter druge kontaktne podatke, potrebne za uskladitev prevzema oziroma koriščenja nagrade. Če nagrajenec teh podatkov ne želi predložiti, se smatra, da se nagradi izrecno odpoveduje. Organizator prejete podatke uporabi izključno za namen izvedbe nagradne igre, obveščanja nagrajencev ter uskladitve prevzema oziroma koriščenja nagrade. Podatke bo organizator hranil najdlje toliko časa, dokler nagrada ne bo prevzeta oziroma koriščena oziroma dokler je to potrebno za izpolnitev zakonskih obveznosti organizatorja.
(2) Organizator in z njim povezane osebe se zavezujejo, da bodo osebne podatke, zbrane v okviru te nagradne igre, varovali v skladu z Zakonom o varstvu osebnih podatkov (Uradni list RS, št. 86/2004, 113/2005 – ZInfP, 51/2007 – ZUstS-A, 67/2007) in Splošno uredbo o varstvu podatkov (Uradni list Evropske unije, L 119, 4. maj 2016) samo za namene izvedbe nagradne igre,  namene obveščanja o nagrajencih in pošiljanja nagrade. Organizator zagotavlja varstvo osebnih podatkov po veljavni zakonodaji..
8. člen
(Reklamacije)
Vse morebitne reklamacije v zvezi z nagradno igro ter v zvezi z nagradami lahko pošljete na elektronski naslov: pr.mkm@gov.si.
9. člen
(Dodatne informacije o nagradni igri)
(1) Pogoje nagradne igre je potrebno tolmačiti v skladu s slovensko zakonodajo.
(2) Avtentično tolmačenje teh pravil določa izključno organizator.
(3) Organizator nagradne igre si pridržuje pravico sprememb teh pravil in pogojev sodelovanja v nagradni igri, če to zahtevajo pravni in tehnični razlogi.

Ljubljana, 30. 6. 2026

